Wen: Wonderboom by Silverstar Casino | Maroela Media
Wen: Wonderboom by Silverstar Casino
Aanhangers van die Suid-Afrikaanse rockgroep Wonderboom het die geleentheid om dié gewilde groep in aksie te sien wanneer hulle op 6 September by die Barnyard Teater by die Silverstar Casino in Krugersdorp optree met hul vertoning getiteld The Best Side Story.
Die groep, wat al vir 22 jaar gehore gaande het met treffers soos “Charlie”, “Johnny is nie dood nie” en “Shadows”, het ook vroeër vandeesmaand bekendgemaak dat hulle saam met die Amerikaanse rockgroep Guns N’ Roses sal optree tydens hul Suid-Afrikaanse been van die Not In This Lifetime-toer.
Wonderboom, onder leiding van die voorsanger Martin ‘Cito’ Otto, het altesaam nege albums vrygestel. Die groep het drie keer van tromspeler verwissel en is vir ŉ legio musiektoekennings benoem.
“Ons is nou gereed om ons kleurryke geskiedenis met Suid-Afrika te deel,” het die manne van die groep laat hoor.
“Die The Best Side Story-konsert is ŉ intieme, akoestiese vertoning waar ons stories vertel gaan word. Die vertoning beloof om aanhangers op ŉ vermaaklike reis van liefde, ontspanning en lawwe situasies te neem – die hoogte- en laagtepunte van om op die pad, in die ateljee en buite beheer te wees.”
Die kaartjies kos R150 per persoon en is hier beskikbaar.
Vier gelukkige lesers staan elkeen die kans om ŉ dubbelkaartjie te wen na Wonderboom se The Best Side Story-vertoning. Om te wen, vul die vorm in en beantwoord die vraag. Die kompetisie sluit op Dinsdag 4 September.